ธงชาติลาว - วิกิพีเดีย

# ธงชาติลาว

### จากวิกิพีเดีย สารานุกรมเสรี

ธงชาติลาว อัตราส่วนธง: 2:3

ธงชาติลาว เป็นธงชาติของประเทศลาวที่ใช้มาตั้งแต่ 2 ธันวาคม พ.ศ. 2518 ลักษณะเป็นธงรูปสี่เหลี่ยมผืนผ้า กว้าง 2 ส่วน ยาว 3 ส่วน มีแถบสีแดง น้ำเงินเข้ม แดงตามแนวนอน โดยที่แถบสีแดงกว้างเป็น 1 ใน 2 ส่วนของแถบสีน้ำเงินเข้ม ตรงกลางแถบสีน้ำเงินมีรูปพระจันทร์สีขาว กว้าง 4 ใน 5 ส่วนของแถบสีน้ำเงินนั้น ธงนี้มีชื่อเรียกในภาษาลาวว่า ธงวงเดือน และได้รับการออกแบบขึ้นในช่วงสงครามโลกครั้งที่ 2 โดย มหาสิลา วีระวงส์ นักปราชญ์ผู้ยิ่งใหญ่ของชาวลาว
อนึ่ง ธงนี้เป็นหนึ่งในธงของประเทศที่ปกครองด้วยรัฐบาลคอมมิวนิสต์ที่ไม่มีสัญลักษณ์รูปค้อนเคียวของขบวนการคอมมิวนิสต์สากล ซึ่งมีอยู่น้อยมาก

## [แก้] ความหมายของธงชาติลาว

- สีแดง หมายถึง เลือดแห่งการต่อสู้เพื่ออิสรภาพของชาวลาว
- สีน้ำเงิน หมายถึง ความมั่งคั่งอุดมสมบูรณ์ของชาติ
- พระจันทร์สีขาว เป็นสัญลักษณ์ของดวงจันทร์ลอยเด่นเหนือลำน้ำโขง และหมายถึงเอกภาพของชาติภายใต้การปกครองของรัฐบาลพรรคประชาชนปฏิวัติลาว (พรรคคอมมิวนิสต์ลาว) หรือหมายถึงการกลับมารวมกันอีกครั้งของชาวลาวสองฝั่งโขง ดูเพิ่มเติมได้ที่นี่

### [แก้] ประวัติความเป็นมาของธงดวงเดือน

ในอดีตช่วงปี พ.ศ. 2488 นั้น ภายหลังจากญี่ปุ่นยอมแพ้สงครามโลกครั้งที่ 2 แล้ว ขบวนการลาวอิสระได้ประกาศให้ประเทศลาวเป็นเอกราชจากฝรั่งเศสและประกาศจัดตั้งรัฐบาลลาวอิสระ โดยใช้ธงนี้เป็นสัญลักษณ์ในการเคลื่อนไหว แต่ 6 เดือนให้หลังต่อมาฝรั่งเศสก็กลับเข้ามาปกครองลาวซึ่งเป็นส่วนหนึ่งของอินโดจีนฝรั่งเศสและล้มรัฐบาลลาวอิสระลง (ต่อมาฝรั่งเศสได้ให้เอกราชแก่ลาวในปี พ.ศ. 2498 ลาวจึงปกครองตนเองต้วยระบอบประชาธิปไตยอันมีพระมหากษัตริย์เป็นประมุข) ธงนี้ก็ได้ถูกนำมาใช้เป็นสัญลักษณ์ของขบวนการปะเทดลาวแทน ซึ่งขบวนการนี้จัดตั้งโดยผู้นำขบวนการลาวอิสระส่วนหนึ่งที่นิยมแนวคิดทางการเมืองฝ่ายซ้าย ภายใต้การนำของเจ้าสุภานุวงศ์ เมื่อขบวนการนี้เคลื่อนไหวปลดปล่อยลาว ล้มล้างรัฐบาลระบอบกษัตริย์ และจัดตั้งรัฐบาลพรรคคอมมิวนิสต์ปกครองประเทศสำเร็จ ธงนี้ก็ได้รับการรับรองให้เป็นธงชาติของสาธารณรัฐประชาธิปไตยประชาชนลาวอย่างเป็นทางการในวันที่ 2 ธันวาคม พ.ศ. 2518

## [แก้] ธงชาติลาวสมัยพระราชอาณาจักรลาว

ธงชาติลาว 2495-2518

ธงชาติลาวสมัยพระราชอาณาจักรมีลักษณะเป็นธงรูปสี่เหลี่ยมผืนผ้าสีแดง มีรูปช้างเอราวัณ 3 เศียรสีขาวยืนอยูบนแท่น 5 ชั้นภายใต้พระมหาเศวตฉัตร 9 ชั้น ธงนี้ใช้เป็นธงชาติลาวในช่วงปี พ.ศ. 2495 ถึง พ.ศ. 2518 ปัจจุบันนี้ขบวนการลาวฝ่ายขวานิยมกษัตริย์ยังใช้เพื่อเป็นสัญลักษณ์ในการเคลื่อนไหวเพื่อสร้างประชาธิปไตยในลาวและการคงอยู่ของรัฐบาลพระราชอาณาจักรลาวพลัดถิ่น
ในสมัยที่ฝรั่งเศสปกครองลาวในฐานะอาณานิคมอยู่นั้น ธงนี้จะมีรูปธงชาติฝรั่งเศสขนาดเล็กอยู่มุมธงด้านติดคันธงอยู่ด้วย

### [แก้] ความหมายของธงชาติลาวสมัยพระราชอาณาจักรลาว

- รูปช้างเอราวัณ 3 เศียร หมายถึง เอกภาพของชาติ อันเกิดจากการรวมราชอาณาจักรลาวล้านช้างในอดีต 3 อาณาจักร คือ ราชอาณาจักรลาวล้านช้างหลวงพระบาง ราชอาณาจักรลาวล้านช้างเวียงจันทน์ และราชอาณาจักรลาวล้านช้างจำปาสัก เข้าเป็นราชอาณาจักรลาวเพียงหนึ่งเดียวภายใต้การปกครองของราชอาณาจักรลาวล้านช้างร่มขาวหลวงพระบาง
- รูปพระมหาเศวตฉัตร หมายถึง เขาพระสุเมรุอันเป็นศูนย์กลางของจักรวาลในศาสนาพุทธ (โดยนัยน่าจะหมายถึงอำนาจการปกครองของกษัตริย์ราชวงศ์ลาวหลวงพระบางในอาณาจักรลาวทั้ง 3 แห่ง)
- พื้นธงสีแดง หมายถึง เลือดของประชาชนลาว
- ท่ายืนของช้างเอราวัณ หมายถึง กฎหมายของชาติ

## [แก้] แหล่งข้อมูลอื่น

- ความหมายของธงชาติลาว (ภาษาอังกฤษ) ที่ laoconnection.com
- รายละเอียดเกี่ยวกับธงต่างๆ ของลาวตั้งแต่อดีตจนปัจจุบัน (FOTW)

ดึงข้อมูลจาก "http://th.wikipedia.org../../../%E0%B8%98/%E0%B8%87/%E0%B8%8A/%E0%B8%98%E0%B8%87%E0%B8%8A%E0%B8%B2%E0%B8%95%E0%B8%B4%E0%B8%A5%E0%B8%B2%E0%B8%A7.html".

หมวดหมู่: ประเทศลาว | ธงชาติ

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Deutsch
- English
- Español
- Eesti
- Suomi
- Français
- עברית
- Magyar
- Bahasa Indonesia
- Italiano
- ລາວ
- Latviešu
- Bahasa Melayu
- Nederlands
- Norsk (bokmål)
- Polski
- Português
- Svenska